Olujni vjetar u Sjedinjenim Državama prouzrokovao smrt najmanje 20 ljudi.
Samo u Alabami uragan je ubio najmanje 7 ljudi, medju kojima pet u Srednjoj školi Enterprise, u kojoj su učenici ostali zatrpani nakon
Uragan je jučer protutnjao Alabamom ubivši najmanje 7 ljudi, medju kojima pet u Srednjoj školi, u kojoj su učenici ostali zatrpani nakon što je vjetar oborio krov škole. Cijelu noć i danas ekipe hitne pomoći rade na pretraživanju ruševina srednje škole Enterprise. Bila sam jako preplašena. Vjetar sa svake strane. Ruševine lete svuda okolo. Vrata su me udarila u rame. Bila sam preplašena, kaže učenica Kayla Todd. Prozori su se rasprsnuli na sve strane. Kada smo izašli napolje svaki prozor na zgradi i na automobilima bio je razbijen, kaže učenik Robert Humphrey. Tracy Nelson, glasnogovornik državne policije u Alabami: Djeca su još bila u školi kada je uragan udario. Upravo su planirali da li da djecu puste kući ili da ih zadrže dok oluja prodje to područje, i onda je vjetar udario tako brzo da nisu bili u stanju bilo šta poduzeti, kaže policijski narednik Tracy Nelson. Više od 50 ljudi je smješteno u bolnicu, a u Alabami su otvorena skloništa za one čije su kuće uništene., U bolnici u mjestu Americus dvoje ljudi je ubijeno kada je uragan zahvatio lokalnu bolnicu, a još sedam ljudi je ubijeno u drugim dijelovima Alabame. U pružanju pomoći državne vlasti su angažirale i 100 pripadnika Nacionalne garde, a Guverner Alabame, Bob Riley je proglasio stanje elementarne nepogode. Uragan je ubio i jednu sedmogodišnju djevojku u Missouriju, a izvješteno je o olujnom vjetru u Kansasu. Put uragana i snježne oluje protezao se od Minnesote do obale Meksičkog zaljeva.